Poliitikot ja virkamiehet yllättivät suomalaiset panimot uuden alkoholilain nopealla käyttöönotolla. Nelosolutta ja nykyistä vahvempia alkoholijuomia saa ruokakaupoista heti 1. tammikuuta 2018 alkaen.

Nelosolutta ei kuitenkaan ole juuri millään panimolla varastoissa niin paljon, että oluthyllyt täyttyisivät heti lain astuessa voimaan.

Valmistautumisessa uuteen alkoholilakiin suuret panimot näyttävät olevan pienempiään askeleen edellä.

”Tilausten kasvu on merkittävä ja niihin vastaaminen on vaatinut koko tuotantoketjulta venymistä”, kertoo Hartwallin myyntijohtaja Marko Airamaa.

Aivan puun takaa uusi alkoholilaki ei Hartwallille kuitenkaan tullut.

”Aloimme varautua mahdolliseen muutokseen jo hyvissä ajoin. Lain valmistelun aikana olemme tehneet kuluttajatutkimusta, jonka avulla pyrimme vastaamaan kuluttajien mieltymyksiin.”

Olvin markkinointijohtaja Olli Heikkilän mukaan yhtiö pystyy toimittamaan kauppoihin ”ainakin joitain” nelosoluita heti vuodenvaihteessa.

”Täyttä valikoimaa emme tässä vaiheessa voi luvata. Riippuu paljonko tilauksia tulee”, Heikkilä sanoo.

Sinebrychoffin viestintäjohtaja Timo Mikkolan mukaan yhtiö varautui alkoholilain muutokseen selvittämällä eri vaihtoehtoja myynnissä ja markkinoinnissa. Nopea siirtymäaika toi kuitenkin hivenen ongelmia.

”Toki olimme varautuneet siihen, että tilauksia tulee. Suomen vähittäiskauppa on hyvin laajasti halunnut uusia tuotteita heti kun laki sen sallii. Mistään valtavasta keskioluen vapautumiseen verrattavasta tilanteesta ei ole kyse, kaupatkin haluavat nähdä, miten kuluttajien käyttäytyminen kehittyy”, Mikkola sanoo.

Oluen tekoprosessi kestää noin viisi viikkoa.

Laitilan Wirvoitusjuomatehtaan toimitusjohtaja Rami Aarikka kertoo, ettei vahvempaa olutta ole pienemmillä panimoilla varastossa. Sitä on ainoastaan se määrä, joka on oletettu menevän ravintoloihin ja Alkoihin. Oluen tekoprosessi kestää noin viisi viikkoa.

”Isoilla panimoilla tilanne on hieman eri, sillä heillä on tankeissaan Viron myyntiin tarkoitettua vahvempaa nelosolutta, jolla pystytään tyydyttämään nopein tarve”, Aarikka sanoo.

Isojen panimoiden tuotantoprosesseissa olut tehdään vahvavierremenetelmällä, jolloin oluen perustana on vahvempi olut. Olut säädetään hapettomalla vedellä oikeaan alkoholipitoisuuteen. Pienpanimoilla tällaista tekniikka on harvemmin käytössä, jolloin oluen alkoholipitoisuuden säätö ei ole yhtä ”helppoa”.

Myös Vakka-Suomen panimon myyntipäällikkö Janne Mikkola kertoo, että tilanne pienemmissä panimoissa on erilainen kuin suurissa. Kaupat ovat tästä huolimatta tilanneet myös Vakka-Suomen panimolta yli 4,7 prosenttisia oluita. Mikkola vakuuttaa, että he pystyvät vastaamaan kasvavaan kysyntään.

”Uutuusjuomien lanseeraus saattaa hieman viivästyä, kun tuotanto keskittyy tyydyttämään nykyisten tuotteiden kasvanutta menekkiä.”

Myös kauppa on innoissaan uudesta alkoholilaista. Lidlin kaupallinen johtaja Timo Hansion mukaan uusia alkoholijuomia saapuu myymälöiden hyllyille vaiheittain alkuvuoden aikana.

”Neuvottelemme parhaillaan panimoiden kanssa uusista tuotteista ja pyrimme täydentämään valikoimaamme. Suunnitelmissa on muun muassa uusia oluita, juomasekoituksia ja lonkeroita”, Hansio sanoo.

S-ryhmän kaupallinen johtaja Ilkka Alarotu korostaa, että etenkin pienpanimo-oluiden valikoima tulee kasvamaan.

”Näiden lisäksi valikoimiin tulee joitakin vahvempia perusoluita ja tietenkin vahvempi lonkero. Lain varmistumisen ja voimaantulon väli on niin lyhyt, että vuodenvaihteessa valikoimassa tulee olemaan puutteita”, Alarotu sanoo.

Mutta mikä on hintataso, jolle nelosoluet asettuvat? Tähän kysymykseen S-ryhmä ja Lidl eivät ota kantaa: kysyntä ja tarjonta määrittelevät yleensä hinnan.

Vapaamman alkoholilain seurauksena Juha Sipilän (kesk) hallitus kiristi myös alkoholiverotusta. Veronkorotus nostaa hintoja noin viisi prosenttia.

Kasvava kysyntä ja kova kilpailu voivat kuitenkin laskea hinnat suunnilleen samalle tasolle, millä ne ovat nyt.

Juttu julkaistu 28. joulukuuta kello 12.21. Juttuun lisätty Sinebrychoffin viestintäjohtaja Timo Mikkolan kommentti.